b'\n_START_ARTICLE_\nTriumvirat\n_START_PARAGRAPH_\nTriumvirat (latinsko triumvir\xc4\x81tus iz tr\xc4\x93s \xe2\x80\x93 tri in vir \xe2\x80\x93 mo\xc5\xa1ki) je politi\xc4\x8dni re\xc5\xbeim, v katerem vladajo trije vplivni posamezniki \xe2\x80\x93 triumviri. Sporazum med njimi je lahko formalen ali neformalen. Triumvirji so na papirju po navadi enakopravni, v resnici pa se to zgodi zelo redko. Izraz triumvirat lahko pomeni tudi stanje s tremi voja\xc5\xa1kimi voditelji, ki vsi trdijo, da so edini.\n_START_SECTION_\nDrugi triumvirati\n_START_PARAGRAPH_\nOblika triumvirata se je v zgodovini pogosto ponovila, predvsem v latinskih dr\xc5\xbeavah, ki so se ve\xc4\x8d ali manj smatrale za potomce starih Rimljanov. Tako sta v italijanski zgodovini znana predvsem dva triumvirata. Prvi je iz leta 1332, ko so se zdru\xc5\xbeili dedi\xc4\x8di milanskega sinjorja Galeazza I. Viscontija. Po smrti glavnega od njih, Azzona Viscontija (1339), sta preostala triumvira upravljala milansko dr\xc5\xbeavico do smrti (1349. oziroma 1354.), nakar je oblast pre\xc5\xa1la na upravi\xc4\x8dene dedi\xc4\x8de Visconti, spet tri brate. Od teh je prvi, Matteo II., kmalu umrl, ostala dva sta ostala na oblasti do smrti, Galeazzo II. leta 1378 in Bernab\xc3\xb2 leta 1385. Triumvirat se ni ponovil. _NEWLINE_Drugi italijanski triumvirat je iz leta 1849, ko je z odstranitvijo pape\xc5\xa1ke posvetne oblasti nastala Rimska republika na ozemljih mesta Rima, Lacija, Umbrije in Mark. Na \xc4\x8delo nove republike so bili postavljeni Carlo Armellini, Giuseppe Mazzini in Aurelio Saffi. Triumvirat je ostal na oblasti le \xc5\xa1tiri mesece, to je do formalnega konca republike, ko so jo zasedli Francozi. _NEWLINE_V Dominikanski republiki je bil triumvirat uveden dvakrat, leta 1866 za tri mesece in leta 1963 za poldrugo leto. V Nikaragvi je med vladanjem diktatorja Somoze (1967-1972 in 1974-1979) bila uradna oblast v rokah triumvirata za dve leti in pol. Pred ustanovitvijo dana\xc5\xa1nje dr\xc5\xbeave Argentine so se med letoma 1811 in 1815 vrstili na oblasti trije triumvirati, prvi za eno leto, drugi za \xc5\xa1estnajst mesecev, tretji za deset dni._NEWLINE_Razen triumviratov v latinskih dr\xc5\xbeavah je vredno omeniti angle\xc5\xa1ke baronske koalicije in sovjetske trojke._NEWLINE_V Angliji lahko govorimo o triumviratu med Drugo baronsko vojno 1263\xe2\x80\x9365, v kateri so se nekateri baroni uprli kralju Henriku III. zaradi njegove finan\xc4\x8dne potratnosti. Po bitki pri Lewesu, v kateri so baroni porazili in ujeli kralja, so sklenili triumvirat voditelji Simon de Montfort, 6. grof Leicester, Gilbert de Clare, 6. grof Hertford in Stephen Bersted, \xc5\xa1kof Chichestra. Triumvirat se je obdr\xc5\xbeal pol leta, nakar je Gilbert de Clare zaradi vedno ve\xc4\x8djega samodr\xc5\xa1tva Simona de Montforta prestopil na stran rojalistov in s tem dejanjem spodnesel tla upornim baronom._NEWLINE_Z nazivom trojka, ki je ruski prevod besede triumvirat, se je v povojni politiki ozna\xc4\x8devalo sodelovanje med sovjetskimi predsedniki republike, vlade in stranke. Najbolj znana je bila trojka Malenkov-Berija-Hru\xc5\xa1\xc4\x8dov, ki je leta 1953 nasledila Stalinovo diktaturo, a ni dolgo ostala na oblasti: Berija je bil usmr\xc4\x8den \xc5\xa1e istega leta, ostala dva sta sodelovala \xc5\xa1e dve leti, nato je bil Malenkov odstranjen in Hru\xc5\xa1\xc4\x8dov je postopoma prevzemal vso oblast, dokler ni leta 1958 uradno prevzel funkcije republi\xc5\xa1kega predsednika, prvega ministra in partijskega sekretarja. _NEWLINE_Danes se imenuje trojka evropsko nadzorno telo, ki ga sestavljajo predstavniki Evropske komisije, Evropske centralne banke in Mednarodnega denarnega sklada.'